|  |
| --- |
| Spillemyndighedens certificeringsprogram for væddemål og onlinekasino |
| #Decorative |
| Generelle krav – SCP.00.00.DK.3.0 |

|  |
| --- |
| Generelle krav Januar 2025 |

**Indholdsfortegnelse**

1. Indledning 2

1.1 Definitioner 3

1.2 Lovmæssigt grundlag for certificeringsprogrammet 4

1.3 Version 4

1.4 Dokumentkode 5

1.5 Kontakt os 6

2. Certificering 7

2.1 Rammen for test og inspektion 8

2.1.1 Krav til rapportering 8

2.1.2 Certificering i forbindelse med ansøgning om tilladelse til at udbyde af væddemål og/eller onlinekasino 9

2.1.3 Certificering i forbindelse med ansøgning som spilleverandør 10

2.1.4 Anvendelse af risikovurdering 10

2.1.5 Testvirksomhedens underleverandør 10

2.2 Supervisering 11

2.3 Overførsel af tidligere udførte inspektioner og prøvninger 11

2.3.1 Test og inspektioner udført i henhold til Spillemyndighedens certificeringsprogram 11

2.3.2 Test og inspektion udført i henhold til andre standarder 11

2.4 Godkendelse af identisk udstyr til landbaserede spil 12

# Indledning

|  |
| --- |
|  |

Spillemyndighedens certificeringsprogram for væddemål og onlinekasino har til formål at sikre, at spilsystemet afvikler spil på en korrekt måde, og at sikkerheden omkring spiludbuddet opretholdes. Tilladelsesindehavere og spilleverandører skal til hver en tid være certificeret i overensstemmelse med de dele af certificeringsprogrammet, der er relevante for deres tilladelse.

Certificeringsprogrammet består af en række dokumenter, der løbende tilpasses gældende lovgivning og den teknologiske udvikling. Kravene i certificeringsprogrammet er tilpasset de forskellige spiltkategorier. Hvert dokument fastsætter minimumskrav til indretningen af tilladelsesindehavers og spilleverandørers platforme, forretningsgange og forretningssystemer.

Certificeringsprogrammet for væddemål og onlinekasino dækker følgende spilkategorier:

* Online væddemål
* Landbaseret væddemål
* Onlinekasino

På Spillemyndighedens hjemmeside findes desuden et certificeringsprogram for landbaseret kasino og lotterier.

## Definitioner

**Aktører:**

Tilladelsesindehaver

* Person eller selskab m.v. (juridisk person), der har tilladelse til at udbyde væddemål, jf. § 11 i lov om spil eller tilladelse til at udbyde onlinekasino, jf. § 18 i lov om spil.

Spilleverandør

* Selskab, der har tilladelse efter § 24 a i lov om spil til at levere spil til en tilladelsesindehaver til udbud af væddemål, jf. § 11 i lov om spil, eller til udbud af onlinekasino, jf. § 18 i lov om spil.

Testvirksomhed:

* Virksomhed som foretager test og inspektion. Omfatter også virksomheder, som foretager penetrationstest eller sårbarhedscanninger.

**Begreber:**

Test:

* Akkrediteret prøvning af et laboratorium, der er akkrediteret efter ISO/IEC 17025 eller ISO/IEC 17065 i henhold til Spillemyndighedens certificeringsprogram for væddemål og onlinekasino.

Inspektion:

* Akkrediteret inspektion af et inspektionsorgan, der er akkrediteret som type A organ efter ISO/IEC 17020 til inspektion eller ISO/IEC 17065 i henhold til Spillemyndighedens certificeringsprogram for væddemål og onlinekasino.

Base platform:

* System der anvendes til styring af spilkonti bl.a. kontooprettelse og login, kundeselvbegrænsningsfunktioner og håndtering af spillernes midler herunder system der:
  + anvendes til lagring af oplysninger vedrørende kunder og kundernes deltagelse i spil, herunder historiske data og resultatoplysninger.

Spilplatform:

* Spil samt system eller andet udstyr, der anvendes til udbud og afvikling af spil, herunder systemer og udstyr der:
  + frembringer og/eller præsenterer spil for spilleren,
  + fastlægger og lagrer resultatet af et spil, eller beregner hvorvidt spilleren har vundet eller tabt et spil.

Spilsystem:

* Base platform og spilplatform tilsammen.

Spilcertifikat:

* Standardrapport udarbejdet som dokumentation for test og inspektion i henhold til SCP.07.01-03 krav til spil. Standardrapporten kan dække ét eller flere spil.

Forretningssystem:

* Elektronisk system eller andet udstyr, der anvendes af tilladelsesindehaver eller spilleverandør til at understøtte levering eller udbud af spil uden dog at være defineret som en del af spilsystemet.

Forretningsgange:

* Tilladelsesindehavers eller spilleverandørs beskrevne procedurer for omgang med spilsystemet, forretningssystemet og de data systemerne måtte indeholde. Dette kan være beskrevet ved brug af formelle ledelsessystemer som fx ISO/IEC 27001.

Spilleteknisk udstyr:

* Fysisk udstyr som anvendes til afvikling og præsentation af spil, herunder roulettehjul, kortblandere, kortsko m.v.

Følsomme oplysninger:

* Oplysninger, der enten er af forretnings- eller personfølsom karakter.

Log:

* Automatisk registrering af data, som det ikke må være muligt at manipulere, efter at de er registreret. Hvis data skal ændres, skal det ske ved at oprette en ny optegnelse i stedet for at rette eller slette den eksisterede optegnelse.

Rapport:

* Dataudtræk af optegnelser fra en eller flere logge.

Brugergrænseflade:

* Alle former for fjernkommunikation, hvor igennem kunden kan interagere med spilsystemet fx hjemmeside eller app.

## Lovmæssigt grundlag for certificeringsprogrammet

Certificeringsprogrammet er udstedt af Spillemyndigheden i henhold til § 41 i lovbekendtgørelse nr. 1303 af 4. september 2020 om spil, med senere ændringer, § 30 i bekendtgørelse nr. 1276 af 29. november 2019 om online væddemål, § 35 i bekendtgørelse nr. 1274 af 29. november 2019 om onlinekasino og § 31 i bekendtgørelse nr. 1140 af 28. august 2023 om landbaserede væddemål.

## Version

Version 1 af 2014.07.04

* Ny struktur i forhold til den tidligere version 1.3, samt en række opdateringer på en række områder. Derfor udstedes ny version 1.0. Det er hensigten fremover er at følge normal versioneringsnummerering.

Version 1.1 af 2015.12.21

* Rettelser foretaget i forhold til implementeringen af krav til lotterier i certificeringsprogrammet.

Version 1.2 af 2018.01.01

* Ændringer foretaget i forbindelse med liberalisering af onlinebingo, heste- og hundevæddeløb og væddemål på kapflyvning med brevduer samt implementering af krav til landbaserede kasinoer i certificeringsprogrammet

Version 1.3 af 2020.01.01

* Opdateret afsnit 1.3 pga. nye bekendtgørelser. Tilføjet definition af brugergrænseflade.

Version 2.0 af 2023.01.01

* Opdateret definition af ”spilleteknisk udstyr”. Implementeret oplysninger fra Information #43 bl.a. om liste over spil og supervisering. Tilføjet afsnit om certificering i forbindelse med ansøgning om tilladelse. Opdateret afsnit om brug af risikovurdering. Derudover flere omformuleringer.

Version 2.1 af 2023.10.01

* Opdateret visuelt layout af dokumentet. Få sproglige rettelser. Ingen ændringer til krav.

Version 3.0 af 2025.01.01

* Opdatering på baggrund af introduktion af leverandørtilladelser, hvilket har medført flere sproglige ændringer i dokumentet og en opsplitning af certificeringsprogrammet, da leverandørtilladelse kun er indført for væddemål og onlinekasino.
* Certificeringsprogrammet for væddemål og onlinekasino følger ikke længere strukturen i certificeringsprogrammet for lotterier og landbaseret kasino.
* Der er tilføjet følgende nye definitioner: Tilladelsesindehaver, spilleverandør, testvirksomhed, base platform, spilplatform og spilcertifikat. Defitionen af ”prøvning” er omdøbt til ”test” og definitionerne af ”inspektion” og ”spilsystem” er omformuleret.
* Der er tilføjet afsnit om det nye dokument SCP.07 krav til spil.
* Der er tilføjet afsnit om spilleverandørs første certificering i forbindelse med ansøgning om tilladelse.
* Afsnittet om supervisering er opdateret.

Spillemyndigheden reviderer løbende certificeringsprogrammet for væddemål og onlinekasino. Seneste version er tilgængelig på Spillemyndighedens hjemmeside.

Ved udgivelsen af en ny version af certificeringsprogrammet offentliggør Spillemyndigheden, hvis nødvendigt, retningslinjer for en overgangsordning og gyldigheden af allerede gennemførte certificeringer.

Det skal fremhæves, at det er den danske version, der er bindende. Den engelske version er udelukkende af vejledende karakter.

## Dokumentkode

Hvert dokument i certificeringsprogrammet for væddemål og onlinekasino har en dokumentkode, der udgøres af:

* ”SCP” – Der angiver at der er tale om Spillemyndighedens Certificeringsprogram.
* To tal – Der angiver hvilken dokumenttype der er tale om. Koderne er:
  + "00" Generelle krav
  + "01" Krav til RNG
  + "02" Krav til base platform
  + "03" Ledelsessystem for informationssikkerhed
  + "04" Krav til penetrationstest
  + "05" Krav til sårbarhedsefterprøvning
  + "06" Program for styring af systemændringer
  + ”07” Krav til spil
* To tal – Der angiver hvilken spiltype dokumentet omhandler. Koderne er:
  + "00" Alle spiltyper
  + "01" Online væddemål
  + "02" Landbaseret væddemål
  + "03" Onlinekasino
* ”DK” eller ”EN” – Der angiver sprogversionen. ”DK” for dansk og ”EN” for engelsk.
* Versionsnummer – Der er beskrevet ovenfor i afsnit 1.3.

Dokumentkoden ”SCP.02.02.DK.2.0” er således version 2.0 af krav til base platform for landbaseret væddemål på dansk.

Til hvert dokument i certificeringsprogrammet for væddemål og onlinekasino er der tilknyttet en standardrapport, der skal bruges af tilladelsesindehaver og spilleverandør som dokumentation for udført certificering og til rapportering til Spillemyndigheden. Hver standardrapport indeholder en dokumentkode, der følger samme systematik som ovenfor.

## Kontakt

Alle spørgsmål, der vedrører certificeringsprogrammet for væddemål og onlinekasino, bør stilles skriftligt via kontaktformularen på Spillemyndighedens hjemmeside. Vælg kategorien ”Certificering”.

# Certificering

|  |
| --- |
|  |

## Rammen for test og inspektion

En certificering er baseret på test og inspektion af tilladelsesindehavers eller spilleverandørs platforme, spilleteknisk udstyr, forretningsgange og forretningssystemer i forhold til kriterier fastsat i certificeringsprogrammet for væddemål og onlinekasino.

Test og inspektion af henholdsvis tilladelsesindehavers og spilleverandørs platforme, udstyr, forretningsgange mv. foretages af akkrediterede test- og inspektionsvirksomheder. Kravene til testvirksomhederne fremgår af de enkelte dokumenter i certificeringsprogrammet.

Det er tilladelsesindehavers og spilleverandørs ansvar at bruge en testvirksomhed, som har de påkrævede akkrediteringer. Dokumentation for certificeringer udarbejdet og attesteret af testvirksomheder, som ikke opfylder akkrediteringskravene, vil som udgangspunkt blive afvist af Spillemyndigheden.

Spillemyndigheden vedligeholder ikke en liste over testvirkomheder.

### Krav til rapportering

Resultatet af udført test og inspektion skal rapporteres til Spillemyndigheden ved brug af standardrapporten til det pågældende certificeringsdokument. Testvirksomheden har valgfrihed mellem den danske og engelske version af standardrapporten.

Standardrapporterne med bilag skal være dækkende for det udførte certificeringsarbejde og skal som udgangspunkt kunne stå alene uden supplerende dokumenter. Standardrapporterne vil derfor i de fleste tilfælde udgøre tilstrækkelig dokumentation. Hvis Spillemyndigheden ønsker supplerende dokumentation, vil tilladelsesindehaver eller spilleverandør blive anmodet om at indsende den.

Testvirksomheden skal sikre, at der er taget stilling til samtlige krav i certificeringsprogrammet. Hvis et krav ikke er relevant for tilladelsesindehavers eller spilleverandørs udbud af spil, skal dette fremgå af standardrapporten og bilaget hertil. Hvis testvirksomheden vurderer, at der er behov for at afgive yderligere oplysninger end, hvad der er nævnt i standardrapporten, så noteres disse i bilaget til standardrapporten.

Testvirksomheden skal rapportere i hvilket omfang tilladelsesindehavers og spilleverandørs platforme, spilleteknisk udstyr, forretningsgange og forretningssystemer efterlever kravene i de pågældende certificeringsdokumenter i test eller- inspektionsperioden. Standardrapporten skal underskrives af testvirksomheden.

#### Særligt vedrørende SCP.07 spilcertifikater

Standardrapporterne som er udarbejdet til SCP.07 krav til spil skal anvendes som spilcertifikater og udgør dokumentationen for, at et eller flere spil er blevet testet og inspiceret.

Et spilcertifikat kan omfatte ét eller flere spil. Hvis et spilcertifikat omfatter mere end ét spil gælder følgende:

* Alle spil omfattet af spilcertifikatet skal have samme test- og inspektionsdato. Dette er vigtigt, da datoen fra certifikatet skal anvendes ved upload af spilcertifikatet til Spillemyndighedens spilportal.
* Spilcertifikatet skal være en kompilering af test og inspektion af alle spil omfattet af spilcertifikatet.
* Af bilaget til spilcertifikatet skal det tydeligt fremgå, hvilke spil der er omfattet af spilcertifikatet. I bilaget angives spillets navn, version og spilkategori.
* Spilcertifikater, der omfatter flere spil skal forbindes til hvert enkelt spil i Spillemyndighedens spilportal. Se vejledning om leverandørtilladelser på Spillemyndighedens hjemmeside.

### Certificering i forbindelse med ansøgning om tilladelse til at udbyde af væddemål og/eller onlinekasino

Den første certificering for en tilladelsesindehaver sker i forbindelse med ansøgning om en tilladelse til at udbyde onlinekasino og/eller væddemål.

Standardrapporterne, som dokumenterer certificeringen i henhold til SCP.02-06 sendes til Spillemyndigheden sammen med Tillæg B til ansøgningsblanketten til brug for behandlingen af ansøgning om tilladelse.

Derudover skal ansøgeren opdatere Spillemyndighedens spilportal med oplysninger om spil, som der søges om tilladelse til at udbyde.

Den første certificering godkendes først af Spillemyndigheden, når test og inspektion er foretaget uden fejl og/eller mangler. Dette betyder fx, at der ikke må være krav, som ikke er godkendt eller krav, som ikke er testet eller inspiceret, ligesom der heller ikke må være ubehandlede sårbarheder eller andre udeståender i hverken sårbarhedsscanning eller penetrationstest.

Den første certificering kan ikke være baseret på en risikovurdering jf. afsnit 2.1.4, da dette i praksis betyder, at et krav ikke er opfyldt.

Bemærk at kravene i dette afsnit ikke udelukker muligheden for overførsel af resultater fra tidligere udførte test og inspektioner jf. afsnit 2.4.

### Certificering i forbindelse med ansøgning som spilleverandør

Den første certificering for en spilleverandør sker i forbindelse med ansøgning om tilladelse som spilleverandør.

Standardrapporterne, som dokumenterer certificeringen af SCP.02-06 sendes til Spillemyndigheden sammen med ansøgningen om tilladelse.

Standardrapporterne, som dokumenterer certificeringen af SCP.01 krav til RNG og SCP.07 krav til spil skal uploades til Spillemyndighedens spilportal i forbindelse med ansøgningen.

Den første certificering godkendes først af Spillemyndigheden, når test og inspektion er foretaget uden fejl og/eller mangler. Dette betyder fx at der ikke må være krav, som ikke er godkendt eller krav, som ikke er prøvet eller inspiceret, ligesom der heller ikke må være ubehandlede sårbarheder eller andre udeståender i hverken sårbarhedsscanning eller penetrationstest.

Den første certificering kan ikke være baseret på en risikovurdering jf. afsnit 2.1.4, da dette i praksis betyder, at et krav ikke er opfyldt.

Bemærk at kravene i dette afsnit ikke udelukker muligheden for overførsel af resultater fra tidligere udførte test og inspektioner jf. afsnit 2.4.

### Anvendelse af risikovurdering

Rent undtagelsesvist kan det accepteres, at testvirksomheden signerer standardrapporten på trods af, at alle kravene ikke er opfyldt som beskrevet i certificeringsprogrammet. I denne situation skal testen eller inspektionen underbygges af en risikovurdering med udgangspunkt i formålet med spilleloven og tilhørende bekendtgørelser. Risikovurderingen skal være baseret på ”ISO/IEC 31010 Risk management - Risk assessment techniques”.

Anvendelsen af risikovurdering er en konkret vurdering af det enkelte krav i forbindelse med udførelse af den specifikke test eller inspektion. Risikovurdering kan således kun undtagelsesvist anvendes på et krav, som IKKE har bestået test eller inspektion.

Det skal fremgå af standardrapporten, hvis denne fremgangsmåde er anvendt.

### Testvirksomhedens underleverandør

Hvis testvirksomheden bruger en underleverandør til at udføre dele af testen eller inspektionen, skal testvirksomheden notere oplysninger om underleverandøren i standardrapporten og attestere, at Spillemyndighedens krav til testen eller inspektion er opfyldt.

## Tilladelsesindehavers platformleverandører

Det er tilladelsesindehaverens ansvar, at deres certificering i henhold til dokumenterne SCP.02-06 omfatter både tilladelsesindehaver selv og eventuelle platformleverandører. Dette er aktuelt i en situation, hvor en tilladelsesindehavers base platform leveres helt eller delvist af platformleverandører.

Der gøres særligt opmærksom på at ”platformleverandør”, ikke skal forstås som spilleverandører, som defineret i afsnit ”1.1 Definitioner”. En spilleverandør med egen leverandørtilladelse kan også være leverandør af komponenter til en tilladelsesindehavers base platform. Dette vil i givet fald ikke være i sin egenskab som spilleverandør, men som platformleverandør. Tilladelsesindehaver vil altid være ansvarlig for certificering af base platform.

Testvirksomheden skal sikre, at tilladelsesindehaverens platformleverandører har været underlagt test og inspektion i perioden fra tilladelsesindehaverens forrige test og inspektion til den nuværende test og inspektion. Testvirksomheden skal derfor gennemgå base platformleverandørers certificeringsrapporter for at sikre sig følgende:

* Platformleverandørens certificeringsrapport er gyldig og dækker hele perioden fra tilladelsesindehaverens seneste test og inspektion frem til den nuværende test og inspektion.
* Platformleverandørens testvirksomhed er akkrediteret i overensstemmelse med kravene i Spillemyndighedens certificeringsprogram.

Tilladelsesindehavers testvirksomhed skal i standardrapporten bekræfte, at de har gennemgået underskrevne certificeringsrapporter fra en testvirksomhed med akkreditering i overensstemmelse med kravene i certificeringsprogrammet, hvor krav, der er relevante for platformleverandøren, er godkendt.

Tilladelsesindehavers testvirksomhed skal ved test og inspektion af tilladelsesindehaverens base platform alene afdække de dele af platformen, der ikke er dækket af eventuelle base platformleverandørers test og inspektion.

I en situation hvor tilladelsesindehavers certificering baseres helt eller delvist på test og inspektioner foretaget for deres platformleverandører skal standardrapporterne, der sendes til Spillemyndigheden, være en kompilering af alle test og inspektioner foretaget for både tilladelsesindehaver og platformleverandører. Hvis en platformleverandør fx selv har fået foretaget test og inspektion jf. SCP.02 af de komponenter, som de leverer til tilladelsesindehaverens base platform, skal resultatet af dette således gengives i tilladelsesindehaverens standardrapport. Et enkelt ”godkendt” i en standardrapport kan således være en sammenskrivning af flere resultater.

Alle certificeringsrapporter fra platformleverandører, der ligger til grund for tilladelsesindehaverens certificering skal identificeres i bilaget til standardrapporten. Datoen for udførelsen af testen og inspektionen skal også angives.

*Vejledning: Fra 1. januar 2025 skal tilladelsesindehaver ikke foretage kompilering af standardrapporter fra spilleverandører. Dokumentation for test og inspektion af RNG og spil jf. SCP.01 og SCP.07 uploades i Spillemyndighedens spilportal, og spilleverandører er selv ansvarlig for at rapportere dokumentation for certificeringer af SCP.03-06 til Spillemyndigheden.*

## Supervisering

Gennem supervisering skal det sikres, at arbejdet er forsvarligt udført. Supervisering udgør handlinger, hvor en person gennemgår/kontrollerer/efterprøver det udførte arbejde og de fremkomne resultater. Ud fra en generel betragtning om krav til funktionsadskillelse skal supervisering som udgangspunkt foretages af en anden person end den person, som har udført arbejdet.

Hvis rammeværket hvorpå testvirksomheden har opnået akkreditering eller godkendelse fx ISO, PCI eller CREST indeholder regler om, at en medarbejder gerne må supervisere sit eget arbejde, så er dette også tilladt i henhold til Spillemyndighedens certificeringsprogram for væddemål og onlinekasino.

Uanset om man superviserer sit eget eller en anden persons arbejde er der tale om to individuelle handlinger, som ikke må foretages i samme arbejdsgang:

1. Udførelse af arbejdet (prøvning, inspektion mv.).
2. Gennemgang/kontrol/efterprøvning af det udførte arbejde (supervisering).

## Overførsel af tidligere udførte test og inspektioner

### Test og inspektioner udført i henhold til Spillemyndighedens certificeringsprogram

Når testvirksomheden har testet eller inspiceret et givent krav i certificeringsprogrammet og dette krav indgår i flere forskellige dele af certificeringsprogrammet, er det ikke nødvendigt at gentage testen eller inspektionen af kravet. I sådanne tilfælde kan der i stedet henvises til den allerede udførte test eller inspektion.

### Test og inspektion udført i henhold til andre standarder

Test og inspektion foretaget på baggrund af lignende standarder kan lægges til grund for certificeringen. Det kan eventuelt være test og inspektioner fra andre jurisdiktioner. Det skal understreges, at det faktiske tidspunkt for den seneste test eller inspektion i sådanne tilfælde danner grundlag for fastlæggelsen af certificeringsfrekvensen. Det betyder fx, at hvis en 6 måneder gammel test eller inspektion lægges til grund for certificeringen, skal der ske en fornyelse af certificeringen 6 måneder tidligere end normalt. Certificeringen kan ikke baseres på andre test og inspektioner, der er foretaget for mere end 12 måneder siden.

Ovenstående er også muligt, selv om test og inspektionen er udført af en anden testvirksomhed.

Når testvirksomheden skal tage stilling til, om en test eller inspektion foretaget på baggrund af lignende kriterier kan overføres, skal dette understøttesaf en risikovurdering med udgangspunkt i formålet med spilleloven og tilhørende bekendtgørelser. Risikovurderingen skal være baseret på ”ISO/IEC 31010 Risk management - Risk assessment techniques”.

Det skal fremgå af standardrapporten, hvis denne fremgangsmåde er anvendt.

## Godkendelse af identisk udstyr

For at undgå, at der foretages samme test af identisk udstyr hos tilladelsesindehaveren eller spilleverandøren, kan testvirksomheden foretage en godkendelse af identisk udstyr til brug for levering og udbud af landbaseret væddemål og online live kasino. Godkendelsen kan lægges til grund for tilføjelsen af yderligere udstyr, som er identisk og bruges på samme måde, som det udstyr der allerede er godkendt.

Når testvirksomheden godkender udstyr til brug for dette, skal alle hardware- og softwarekomponenter gennemgås og vurderes til at være i overensstemmelse med kravene i certificeringsprogrammet.

Godkendelsen knytter sig til den pågældende konfiguration af hardware- og softwarekomponenter. Foretages der væsentlige ændringer skal der i overensstemmelse med program for styring af systemændringer foretages fornyet godkendelse.

Som nævnt i afsnit 2.4 kan tidligere udførte test og inspektioner lægges til grund for certificeringen. Dette gør sig også gældende i forhold til spilleteknisk udstyr som fx kortblander og kortsko. Hvis der fx er foretaget en typegodkendelse eller lignende direkte hos fabrikanten og denne dækker certificeringsprogrammets krav til udstyret, så vil yderligere test og inspektion således ikke være nødvendigt.



|  |  |  |  |
| --- | --- | --- | --- |
|  |  |  | spillemyndigheden.dk |